ร้านข้าวซอยฟ้าฮ่าม (เชฟยุ่น) อยู่เส้นก่อนไปพืชสวนโลกค่ะ
หาไม่ยากเท่าไหร่ ร้านเป็นเหมือนตูบน้อยๆ ริมทางด้านซ้ายมือ
ที่จอดรถมีให้จอดรวมๆ กับร้านข้างๆ ค่ะแต่เป็นฝุ่นทรายไปหน่อย
(แนะนำใครไปนั่งอย่านั่งริมถนนที่เขาจอดกัน ฝุ่นฟุ้งขึ้นมาเดี๋ยวจะหมดอารมณ์กิน)

บรรยากาศในร้านก็ธรรมดาทั่วไป มีพนักงานเป็นชาวต่างชาติ
พูดสั่งอะไรปากเปล่าไม่ค่อยรู้เรื่องเท่าไหร่ แนะนำให้จดค่ะว่าจะกินอะไร
ถามก่อนก็ดีว่าอะไรยังมีอยู่หรือว่าอะไรหมดแล้ว 
เพราะกว่าจะกลับมาบอก นานค่ะ คิดเมนูสำรองไว้ด้วยก็ดีนะคะ

เราสั่งข้าวซอยไก่ แต่ว่าไก่หมดเลยเป็น "ข้าวซอยหมู" มาแทน
รสชาติก็ธรรมดาทั่วไปค่ะ สงสัยเพราะเป็นคนเชียงใหม่เคยกินที่อร่อยกว่านี้มา
เลยไม่ตื่นเต้นเท่าไหร่ ไม่เผ็ดมาก กำลังพอดี มีพริกให้เติมทั่วไป
ผักกาดดองเปรี้ยวมากไปหน่อย แต่ถ้าใครชอบเปรี้ยวเราก็ว่าโอเคนะคะ

แล้วก็สั่ง "ข้าวขาหมู(ไม่หนัง)" มาเพราะตอนแรกอยากกินข้าวหมกไก่ แต่ก็หมดอีก
ขาหมูนิ่มๆ อร่อยดีค่ะให้มาเยอะ ข้าวน้อย น้ำราดเค็มไปนิด 
ถ้าให้ข้าวมาเยอะน่าจะช่วยลดความเค็มลงนะเราว่า น้ำจิ้มก็อร่อยดีค่ะ
สั่งหมูสะเต๊ะมาด้วยค่ะ ที่เห็นในภาพเป็นจานเล็ก (เขามีเล็ก, กลาง และก็ใหญ่)
หมูก็นุ่มๆ ดีค่ะแต่ไม่หอมเครื่องเทศ น้ำจิ้มก็แปลกๆ นะ ดีที่ไม่ค่อยมีมันหมูท้ายไม้
(ส่วนตัวไม่ชอบกินอยู่แล้ว) ก็ให้ความรู้สึกเหมือนกินหมูปิ้งไม้เล็กๆ นั่นแหละค่ะ

ราคาก็ปกติทั่วไปนะคะ ดูได้จากเมนูก็ประมาณ 45-55 แล้วแต่สั่ง
มีของกินเล่นอย่างอื่นรวมทั้งก๊วยเตี๋ยวด้วย ก็เป็นอีกทางเลือกนึง
ก่อนไปเที่ยวเส้นพืชสวนโลกที่อื่น แวะกินง่ายๆ ได้เร็ว สะดวกดีค่ะ